作者：王沂孙
词牌/韵律：一萼红

paragraphs: 玉婵娟。
甚春馀雪尽，犹未跨青鸾。
疏萼无香，柔条独秀，应恨流落人间。
记曾照、黄昏淡月，渐瘦影、移上小阑干。
一点清魂，半枝空色，芳意班班。
重省嫩寒清晓，过断桥流水，问信孤山。
冰粟微销，尘衣不浣，相见还误轻攀。
未须讶、东南倦客，掩铅泪、看了又重看。
故国吴天树老，雨过风残。